पीएमओ कौशिक की बहाली की मांग को लेकर तहसीलदार को दिया ज्ञापन
भास्कर संवाददाता | मेड़ता सिटी
नागौरके जवाहरलाल नेहरू राजकीय चिकित्सालय के प्रमुख चिकित्सा अधिकारी डाॅ. अपूर्व निधि कौशिक को आदेशों की प्रतीक्षा में निदेशालय बुलाए जाने के विरोध में राजस्थान ब्राह्मण महासभा ने सोमवार को मेड़ता तहसीलदार नीरज मिश्र को चिकित्सा मंत्री के नाम ज्ञापन सौंपते हुए आदेश निरस्त करने की मांग की।
राजस्थान ब्राह्मण महासभा के जिला अध्यक्ष जगदीश नारायण शर्मा ने बताया कि राजस्थान ब्राह्मण महासभा के पदाधिकारियों और कार्यकर्ताओं ने डाॅ. कौशिक को एपीओ किए जाने के विरोध स्वरूप तहसीलदार को सौंपे ज्ञापन में बताया कि डाॅ. अपूर्व निधि कौशिक एक कुशल प्रशासक और अपने कार्य को ईमानदारी से निर्वहन करने वाले व्यक्ति हैं। इनके साथ इस प्रकार का व्यवहार सर्वथा अनुचित है। डाॅ. कौशिक के कुशल प्रशासन के कारण ही इन्हें इस वर्ष जिला प्रशासन द्वारा सम्मानित किया गया था।
राजस्थान स्तर पर फिजिशियन कॉन्फ्रेंस में सम्मानित किया गया और स्वच्छता के लिए जिला अस्पताल को राजस्थान स्तर पर अवार्ड मिला है। ये सभी इनकी कार्यकुशलता को दर्शाती है। डाॅ. कौशिक पर लगाए गए आरोप झूठे और बेबुनियाद है। डाॅ. कौशिक ने सख्त नियमों के अंतर्गत अनुशासन कायम करने की कोशिश की, जो कुछ चिकित्सकों और पैरा मेडिकल स्टाफ को नागवार गुजरी। राजस्थान ब्राह्मण महासभा ने आग्रह किया कि इनके एपीओ आदेश को निरस्त करवाकर डाॅ. कौशिक को पुनः जिला चिकित्सालय में लगाया जाए।
वहीं अखिल भारतीय ब्राह्मण परिषद के जिलाध्यक्ष उमाशंकर गौड़ ने कहा कि डॉ. अपूर्व कौशिक कुशल प्रशासक है। इसके लिए उन्हें कई स्तरों पर सम्मानित भी किया जा चुका है। उन्होंने इस कार्रवाई को गलत बताते हुए कहा कि एपीओ आदेश को तुरंत निरस्त किए जाए, अन्यथा ब्राह्मण समाज की ओर से आंदोलन किया जाएगा। इस अवसर पर मेड़ता नगरपालिका पूर्व चेयरमैन अनिल थानवी, ब्राह्मण महासभा के प्रवक्ता गोपाल हटीला, विप्र फाउंडेशन के जिलाध्यक्ष कुंजबिहारी शर्मा, पार्षद दशरथ सारस्वत, भाजयुमो मेड़ता शहर अध्यक्ष अभिमन्यु शर्मा, डॉ. सर्वेश प्रधान, उमाशंकर गौड़, राजेंद्र पारीक, ओमप्रकाश खंडेलवाल, कैलाशचंद व्यास कैलाश शर्मा सहित बड़ी संख्या में महासभा के पदाधिकारी सदस्य उपस्थित रहे।
मेड़तासिटी. जेएलएन चिकित्सालय नागौर के पीएमओ डॉ. कौशिक को एपीओ करने के विरोध में तहसीलदार को ज्ञापन सौंपते हुए महासभा के पदाधिकारी।
hin_Deva kas_Deva hin_Deva hin_Deva hin_Deva hin_Deva hin_Deva